Document ID: /roh_data/filtered/fineweb-2-filterrobots_roh.jsonl.gz/970

Dapi 60 onns va Luis Giger da Pardé a chatscha. E dapi quatter decennis va el era a chatscha la notg sin vulps e fiergnas. L’emprima buis da tgiet haja el survegnì da Maurus Venzin dad Acla, e lez veva ella dad in um da Mustér. El sa regorda ch’el haja sajettà ina da sias emprimas vulps en Val Cristallina.
Quacs e giat en la trapla
Oz èsi scumandà da sajettar cun talas buis da tgiet. Scumandà èsi era da metter traplas per pigliar vulps e fiergnas. Luis Giger ha dentant era fatg experientschas spezialas cun traplas, vul dir: mintgatant ha el piglià auters animals che quai ch’el vuleva. El raquinta da dus cas ch’el aveva piglià dus quacs ed in giat. Ils quacs aveva el piglià cura ch’el gieva a pavlar si Tscheps sur Acla. Il giat d'ina famiglia da Platta era vegnì en la trapla ch’el aveva tschentà a Sumsais. Dapi lura haja el ditg a sa sez: finì cun traplas.
200 vulps e fiergnas
Sco il chatschader dad 82 onns di, haja el piglià da quai da 200 vulps e fiergnas. Uss sajetta el dentant mo pli cun la buis cun perspectiv (era numnà «zetef»). Ed el haja cumenzà a sajettar ord fanestra da sia cuschina.